Title: Úrad vlád SR
Author: faltanova
Last saved by: agenda0
Company: Úrad vlády Slovenskej republiky

Úrad vlády SR	Na rokovanie vlády SR
Sekcia hospodárskej politiky	dňa 2.5. 2001
	k číslu: 2837/2001
	k bodu: 20

S t a n o v i s k o

k Správe medzirezortnej komisie pre záchranu lokalít zapísaných v Zozname svetového dedičstva za rok 2000
___________________________________________________________________________

	I.

Materiál predkladá minister kultúry SR na základe uznesenia vlády SR č.509/1996. Obsahuje návrh uznesenia, predkladaciu správu, správu, vyhodnotenie pripomienkového konania, prílohy, návrh komuniké.

Zámerom je vyhodnotiť plnenie úloh uložených uznesením vlády SR č.304/2000 a súčasne úloh prijatých na šiestom zasadnutí medzirezortnej komisie  pre záchranu lokalít zapísaných v Zozname svetového dedičstva za rok 2000, konanom dňa 23.6.2000.
		
		II.

Pripomienky vznesené v medzirezortnom pripomienkovom konaní boli akceptované.

		III. 

Správa konštatuje v zásade priebežné plnenie stanovených úloh, avšak súčasne dáva do pozornosti vzniknuté problémy súvisiace so spôsobom financovania niektorých projektov.  

Navrhované nové úlohy pre plnenie v roku 2001 budú financované z  prostriedkov rozpočtových kapitol príslušných rezortov a nepredpokladá sa ich navyšovanie nad rámec štátneho rozpočtu na rok 2001. 

Úloha B.2. (resp. i B.9.) návrhu uznesenia vlády reflektuje využitie metódy programového rozpočtovania v časovom horizonte rokov 2003 až 2010. Nakoľko metóda programového rozpočtovania sa zavádza už pri príprave štátneho rozpočtu na rok 2002, bolo by účelné aplikovať uvedenú metódu pre riešenie financovania obnovy a oživenia lokalít svetového kultúrneho dedičstva už počnúc rokom 2002. 

Úloha B.8. obsahuje požiadavku, aby štátna dotácia pri rekonštrukcii kultúrnych pamiatok využívaných na obytné účely bola vo výške 80% celkových nákladov. Správa podrobnejšie neodôvodňuje uvedenú  úlohu, ani neobsahuje žiadne relevantné informácie, na základe ktorých by bolo možné posúdiť opodstatnenosť a reálnosť poskytovania dotácie v navrhovanej výške. Odporúčame preto, aby vláda v tejto veci rozhodla na základe predneseného stanoviska ministerstva výstavby a regionálneho rozvoja.

Záver:

Vláde SR odporúčame predloženú správu schváliť s prihliadnutím na vyššie uvedené pripomienky.

Bratislava  26.4. 2001